بختیار محمود اوغلو وهابزاده 1925-جی ایلده شکی شهرینده آنادان اولموشدو. 1934-جو ایلده عایله سی ایله برابر باکیا کؤچن شاعر 1942-جی ایلده اورتا مکتبی بیتیریب، باکی دؤلت اونیوِرسیته سی نین فیلولوگیا فاکولته سینه داخل اولموش، 1947-جی ایلده همین فاکولته نی بیتیریب، 1951-ده فیلولوژی علم لر دوکتورو عالملیک درجه سینی آلمیشدیر.
بختیار بدیعی یارادیجیلیغا ایکینجی دونیا موحاربه سی ایل لرینده باشلامیش، 1945-جی ایلده یازیچی لار اتفّاقی نین عوءضولوگونه قبول اولونموشدور. بدیعی یارادیجیلیقلا یاناشی، 1940-جی ایلدن 1990-جی ایله قدر اونیورسیته ده درس دئمیشدیر. 1980-جی ایلده آذربایجان علم لر آکادمیاسی نین موخبر عوءضوو سئچیلمیشدیر.
وهابزاده 70-دن آرتیق شعر کتابی، 2 مونوقرافیا، 11 علمی پوبلیسیست کتاب و یوءزلرله مقاله نین مؤلّفی دیر.
باکی آکادمیک دؤلت درام تئاتری نین صحنه سینده اونون «وجدان»، «ایکینجی سس»، «یاغیشدان سونرا»، «اؤزوموزو کسن قیلینج»، «جزاسیز گوناه» و «دار آغاجی» پیئس لری تاماشایا قویولموشدور. او، تاریخی و موعاصیر مؤضوعدا 20-دن آرتیق ایری حجملی پوئمانین مؤلّفی دیر.
1974-جو ایلده «امکدار اینجه صنعت» خادمی، 1985-جی ایلده ایسه اونا «خالق شاعری» آدی وئریلمیشدیر. بختیارین بوءتون اثرلرینده دونیایا فلسفی باخیش اساس یئر توتور. آذربایجان ادبیّاتی نین، بوءتؤولوکده آذربایجان ادبی فیکری نین گؤرکملی تمثیلچی سی اولان خالق شاعری بختیار وهابزاده نین آدی تکجه آذربایجان جمهوریّتینده دئییل، اونون حدودلاریندان چوخ-چوخ اوزاق لاردا تانینیر و اثرلری بیر چوخ دیل لره ترجومه اولموشدور.
بختیار وهابزاده 2009-جو ایلین فِورال آیی نین 13-ده 84 یاشیندا دونیاسینی دگیشدی و فخری خیابانیندا دفن اولوندو.
بو متن آلتداکی قایناقدان سئچیلمیشدیر:
بختیار وهابزاده، آخی دونیا فیرلانیر، حاضیرلایان: سعید موغانلی، 1388، کرج، پینار یایین ائوی
بختیار وهابزاده نین شعرلرینی چوخداندیر کی وبلاگدا تقدیم ائتمک ایستیرم. ایندی بو ایشی گؤرمک ایستیرم.
کتابین موشخصاتی:
کتابین آدی: گولوستان پوئماسی و نئچه سئچیلمیش شعر
شاعر: بختیار وهابزاده
تایپ: ی. ف.
فورمت: PDF
صفحه لر تعدادی: ۷۶
سایز: ۱ مگابایت
بوندان قاباقجا بو شاعردن آنا دیلی آدیندا بیر شعر وبلاگدا یازمیشام. بو شعری ده بو بؤیوك شاعردن اوخویون:
سنین دیلیندن
ایل لرله بیر عشقین جؤرونو چکدیک
آیریلساق، گوءن سؤنر، ایل قینار بیزی
ائنیش- یوخوشونو بیر اؤتدوگوموز
یول لارا نه دئیَک، یول قینار بیزی
سن دئدین، باشلانان قورتارسین گرک
من دئدیم، دویماییر آرزودان اوءرک
بیرگه اکدیگیمیز گوءلو درمه سک
تیکان لار ال چالار، گوءل قینار بیزی
بس دئییل بو الم، بو کدر منه
ائله دین دونیانی سن هدر منه
گؤزل سؤزلر دئدین نه قدر منه
گل ایندی دانلاما، دیل قینار بیزی
چوخ چکه بیلمه دیک نازینی عشقین
قیش گلیب، یاشادیق یازینی عشقین
یامانجا سیندیردیق سازینی عشقین
بیلمه دیک، آخیردا تئل قینار بیزی
دئدین کی، عشقیمله بختیارام من
دئدین کی، دؤنمرم قلبین سسیندن
ایندیسه چکینیب ائل طعنه سیندن
دئییرسن، عاییبدیر، ائل قینار بیزی
ایول، 1967
----- كتابی یوكلمك اوءچون تیكله یین ----- * یئنی لینک
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab ckb_Arab fao_Latn pes_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab